Boks-afrigter katswink geslaan | Netwerk24
Boks-afrigter katswink geslaan
Deur Michael Green 07 Oktober 2019 13:15
James Ali Bashir en Ruann Visser besig om te oefen toe die Amerikaner nog die Giant King se afrigter was. Foto: Facebook
Die Suid-Afrikaanse swaargewigbokskampioen Ruann Visser se vorige afrigter sal dalk chirurgie aan sy gesig moet ondergaan nadat hy by die inweeg van 'n geveg aangerand is.
James Ali Bashir is Vrydag in Flint, Michigan, van agter teen sy nek deur 'n lid van Clarissa Shields, Amerikaanse vrouebokser, se gevolg geslaan.
Ruann Visser vra op sy Facebook-blad dat mense vir James Ali Bashir se spoedige herstel moet bid. Foto: Facebook
Bashir is die afrigter van Ivana Habazin, 'n Oekraïense vegter, wat in die naweek teen Shields vir die Wêreldboksraad (WBR) se vakante ligmiddelgewig-titel sou baklei het.
Volgens die BBC wou Bashir kyk hoeveel weeg Shields en het hy in 'n stryery met van Shields se ondersteuners betrokke geraak.
Dis toe dat hy deur iemand teen die nek geslaan is en op sy gesig geval het.
Timothy Johnson, polisiewoordvoerder van Flint, sê iemand is in hegtenis geneem.
Ivana Habazin en James Ali Bashir. Foto: Getty Images
Fight News berig dat die skuldige moontlik Shields se broer is, wie se naam nie bekend is nie.
Die geveg is ná die aanranding deur die WBR tot verdere kennisgewing afgestel. Die WBR het ook die aanval verdoem.
Habazin sê Shields en haar gevolg het "geen klas" nie. Sy was ook krities oor die swak veiligheidsreëlings by die inweeg.
Bashir het in sy loopbaan as afrigter ook saam met bekende boksers soos Wladimir Klitschko en Shannon Briggs gewerk.